b'\n_START_ARTICLE_\nFran\xc5\xa1izing\n_START_SECTION_\nRazli\xc4\x8dne oblike fran\xc5\xa1izinga\n_START_PARAGRAPH_\nFran\xc5\xa1izing se uporablja v \xc5\xa1tevilnih oblikah. Lo\xc4\x8di se predvsem glede na predmet (blagovni, storitveni, proizvodni), glede na stopnjevanost (dajalec \xe2\x80\x93 prejemnik ali tudi vmesne stopnje), glede na naravo prejemnika (drugi proizvajalec, grosist, detajlist) in glede na \xc5\xa1tevilna gospodarska merila (obseg poslovanja, trajanje, vrednost prometa in dobi\xc4\x8dka). V praksi pa je mogo\xc4\x8de najti zelo razli\xc4\x8dne oblike fran\xc5\xa1izinga, ki izhajajo iz razli\xc4\x8dnih stopenj samostojnosti fran\xc5\xa1izijev, pa tudi vlaganj fran\xc5\xa1izorja v nepremi\xc4\x8dnine fran\xc5\xa1izijev in solastni\xc5\xa1tva osnovnih sredstev._NEWLINE_Hkrati najdemo podjetja, ki so \xc5\xbee fran\xc5\xa1izna, pa tega javno ne oznanjajo, podjetja, ki se predstavljajo kot fran\xc5\xa1ize (ker je ta termin tr\xc5\xbeno dopadljiv), pa to v resnici niso oziroma k temu ne te\xc5\xbeijo, podjetja, ki si prizadevajo za vzpostavitev fran\xc5\xa1iznega sistema (in popolnega sistema \xc5\xa1e nimajo vzpostavljenega), seveda pa tudi podjetja, ki jih zaradi izpolnjevanja vseh kriterijev lahko brez problemov uvrstimo v to kategorijo._NEWLINE_Fran\xc5\xa1izing je razumljen tudi na druge na\xc4\x8dine, najbolj pogoste oblike so:_NEWLINE_1. Izdel\xc4\x8dni ali proizvodni fran\xc5\xa1izing (Product Franchising), ki ga imenujemo tudi klasi\xc4\x8dna oblika fran\xc5\xa1izinga. Pri izdel\xc4\x8dnem fran\xc5\xa1izingu gre za pogodbeno obliko sodelovanja med podjetji in obliko navpi\xc4\x8dnih povezav, ki nadome\xc5\xa1\xc4\x8dajo kapitalske vezi med sodelujo\xc4\x8dimi podjetji. S tem se zmanj\xc5\xa1uje potreba po finan\xc4\x8dnih sredstvih, ki jih fran\xc5\xa1izor vlaga v primerjavi s sicer\xc5\xa1njo potrebo po vlaganju v odpiranje lastnih poslovnih enot. Poudarek je na izdelku in njegovi prodaji, ki temelji na distribucijskem sistemu ene ali ve\xc4\x8d vrst izdelkov z blagovno znamko fran\xc5\xa1izorja kon\xc4\x8dnim uporabnikom. Fran\xc5\xa1izor je obi\xc4\x8dajno tudi proizvajalec z ugledno blagovno znamko, ki preko fran\xc5\xa1izijev \xc5\xa1iri predvsem distribucijsko mre\xc5\xbeo in s tem vpliv svojega podjetja. Posebej primeren je za izdelke, ki zahtevajo obse\xc5\xbeno delovanje pred prodajo in po prodaji ter nosijo dobro oziroma priznano blagovno znamko._NEWLINE_Razlika med izdel\xc4\x8dnim fran\xc5\xa1izingom in navadno distribucijo je predvsem v ve\xc4\x8dji povezanosti med fran\xc5\xa1izorjevimi razlikovalnimi znaki, \xc5\xa1ir\xc5\xa1e zasnovani storitveni dejavnosti, ki slu\xc5\xbei kot pomo\xc4\x8d fran\xc5\xa1iziju, in izklju\xc4\x8dnem ali delnem tr\xc5\xbeenju produktov fran\xc5\xa1izorja, \xc4\x8desar pri distribuciji ni zaslediti v tak\xc5\xa1ni meri. Fran\xc5\xa1izor ne uporablja \xc5\xa1iroke distribucijske mre\xc5\xbee, ampak izdelke prodaja le fran\xc5\xa1izijem (ki prav tako prodajajo le njihove izdelke oziroma imajo le v nekaterih primerih odobrene tudi izdelke drugih proizvajalcev)._NEWLINE_2. \xc4\x8cisti poslovni fran\xc5\xa1izing (Business Franchising), je najbolj ra\xc5\xa1irjena, a tudi najbolj zahtevna oblika fran\xc5\xa1izinga. Za poslovni fran\xc5\xa1izing je zna\xc4\x8dilno, da fran\xc5\xa1izor v skladu s sklenjeno fran\xc5\xa1izno pogodbo podeli pravico uporabe in izvedbe celotnega poslovnega paketa (ki ga je razvil sam), fran\xc5\xa1iziju. Obi\xc4\x8dajno vklju\xc4\x8duje vse od pravice do uporabe blagovne znamke in imena blagovne znamke, poslovne skrivnosti, celotne delovne procese, celoten know-how v obliki ekskluzivne pravice za dolo\xc4\x8deno obmo\xc4\x8dje. Paket lahko (ali pa ne) vklju\xc4\x8duje tudi pravico do podfran\xc5\xa1iznih enot (Subfranchising Units). V tem primeru se od fran\xc5\xa1izija pri\xc4\x8dakuje, da bo razvil donosno poslovanje, v skladu z jasno predpisanimi standardi poslovanja, ki ga bo usmerjal in nadzoroval fran\xc5\xa1izij. Zna\xc4\x8dilen je za dejavnosti poslovnih in osebnih storitev, hotelskih verig, hitroprehrambenih verig, verig za izposojo avtomobilov in avtomobilskih servisov ipd.\n_START_SECTION_\nStatistika\n_START_PARAGRAPH_\nStatistika za november 2010 (vir EFF in nacionalne fran\xc5\xa1izne organizacije iz posameznih dr\xc5\xbeav)\n_START_SECTION_\nFran\xc5\xa1izing danes in trendi\n_START_PARAGRAPH_\nDanes po ocenah Svetovnega sveta za fran\xc5\xa1izing in Evropske fran\xc5\xa1izne federacije v Severni Ameriki in v Evropi deluje \xc5\xbee ve\xc4\x8d kot 12.000 fran\xc5\xa1iznih sistemov \xe2\x80\x93 v Evropi obstaja trenutno 8.000 fran\xc5\xa1iznih znamk z 2,5 milijoni delovnih mest in dobrih 390 milijard EUR prometa (podatek za leto 2007), v ZDA pa ve\xc4\x8d kot 4.000 fran\xc5\xa1iznih sistemov, ki predstavljajo preko 50% prodaje, s preko trilijona USD prometa._NEWLINE_Izjemen porast te oblike poslovnega sistema se dogaja v Aziji in Latinski Ameriki, \xc5\xa1e posebej na Kitajskem in v Indiji. V zadnjih letih je pri\xc5\xa1lo do pravega fran\xc5\xa1iznega razcveta tudi v dr\xc5\xbeavah Latinske Amerike, predvsem v Mehiki, Braziliji in Argentini._NEWLINE_\xc4\x8ce torej \xc5\xa1tevilu evropskih in \xc5\xa1tevilnih ameri\xc5\xa1kih fran\xc5\xa1iznih sistemov dodamo \xc5\xa1e Jugovzhodno Azijo, Japonsko ter Srednjo in Ju\xc5\xbeno Ameriko, pomeni \xc5\xa1e dodatno na tiso\xc4\x8de fran\xc5\xa1iznih sistemov. Predvsem pa je potrebno izpostaviti, da se glede na visoke stopnje rasti te \xc5\xa1tevilke ve\xc4\x8dajo iz meseca v mesec. Dejstvo je, da se fran\xc5\xa1izing najbolj razvija tam, kjer so mo\xc5\xbene velike ekonomije obsega, kar pa ne pomeni, da se fran\xc5\xa1izni sistemi ne razvijajo in uspevajo tudi na manj\xc5\xa1ih trgih._NEWLINE_Fran\xc5\xa1izing velja v Sloveniji v veliki meri \xc5\xa1e za neizkori\xc5\xa1\xc4\x8deno prilo\xc5\xbenost. Po nekaterih podatkih imamo v Sloveniji okoli 100 fran\xc5\xa1iznih sistemov, a to\xc4\x8dne \xc5\xa1tevilke si ne upajo podati niti na Sekciji slovenskih fran\xc5\xa1iznih dru\xc5\xbeb, saj v Sloveniji ne obstaja noben uradni in obvezni register, ki bi vodil evidenco, v Sekcijo pa je \xc5\xa1e vedno vklju\xc4\x8deno le manj\xc5\xa1e \xc5\xa1tevilo fran\xc5\xa1iznih podjetij._NEWLINE_Kljub raz\xc5\xa1irjenosti fran\xc5\xa1izinga v Sloveniji pa veliko podro\xc4\x8dij in mo\xc5\xbenosti ostaja neizkori\xc5\xa1\xc4\x8denih, kar mnogi pripisujejo v prvi vrsti slabemu poznavanju fran\xc5\xa1iznega koncepta, v dolo\xc4\x8deni meri pa tudi preveliki skepti\xc4\x8dnosti dru\xc5\xbebe ter strahu uspe\xc5\xa1nih podjetnikov pred izgubo lastne kontrole nad razvojem podjetja.\n_START_SECTION_\nTveganje\n_START_PARAGRAPH_\nKljub prakti\xc4\x8dnim prednostim, se lahko zgodi, ne le pri majhnih in \xc5\xa1ibkih fran\xc5\xa1izodajalcih, da je partnerski sistem vreden zelo malo ali celo ni\xc4\x8d. Vedno znova se pojavljajo primeri, ko fran\xc5\xa1izodajalec zdru\xc5\xbei nekaj strani ni\xc4\x8dvrednih tr\xc5\xbenih sloganov in zahtevanih obveznosti ter jih drago proda. V primeru dolgoro\xc4\x8dnega prevzema obveznosti brez natan\xc4\x8dnega tr\xc5\xbenenja in izobra\xc5\xbeevanja ali brez zavezujo\xc4\x8dih obveznosti glede storitev upravljanja, lahko sicer smiselna ideja o delitvi dela in partnerskega sistema postane zelo nezanesljiva metoda distribucijske politike._NEWLINE_Za fran\xc5\xa1izodajalca vedno obstaja dolo\xc4\x8deno tveganje, saj s strankami nima neposrednega stika, ampak je odvisen in se zna\xc5\xa1a le na delo in zanesljivost svojih fran\xc5\xa1izojemalcev. Slab odnos do strank lahko vpliva na celoten fran\xc5\xa1izni koncept._NEWLINE_Slabost za fran\xc5\xa1izojemalca je tudi, da je njegov dobi\xc4\x8dek zmanj\xc5\xa1an zaradi neposrednih in posrednih davkov._NEWLINE_Zaradi razli\xc4\x8dnih na\xc4\x8dinov oportunisti\xc4\x8dnega vedenja na obeh straneh fran\xc5\xa1izne pogodbe je fran\xc5\xa1izing zanimivo raziskovalno podro\xc4\x8dje za empiri\xc4\x8dne teste moralnega tveganja.'